Publication: Magyar Közlöny
Issue: MK-2001-112 (Year: 2001, Number: 112)
Era: 1990-2004
Section: tagjainak szolgálati viszonyáról szóló 1996. évi XLIII. törvény 245/J—245/M. §-aiban szabályozott központi tisztikarba történő felvételre.
Paragraph Index: 355

a) A kiemelt főtisztviselői karba történő felvételre pályázatot nyújthat be és főtisztviselőnek kinevezhető az a felsőfokú végzettséggel rendelkező köztisztviselő, aki a Miniszterelnöki Hivatalban, minisztériumokban, illetve a Kormány irányítása vagy felügyelete alatt álló központi közigazgatási szervnél közszolgálati jogviszonyban áll, vagy sikeres pályázat alapján a főtisztviselői kinevezéssel egyidejűleg a felsorolt közigazgatási szervek valamelyikénél közszolgálati jogviszonyt létesít, és a nemzetgazdaság jogszerű működéséhez szükséges nemzetbiztonsági feltételeknek megfelel. Kiemelten fontos kormányzati érdekből a központi közigazgatási szerv területi és helyi szervénél közszolgálati jogviszonyban álló köztisztviselő is sikeres pályázat alapján — a Ktv. 31/F. §-ában foglaltak szerint — kaphat főtisztviselői kinevezést. A főtisztviselő feladata, hogy munkakörének, beosztásának ellátása során segítse a közigazgatási stratégiai döntések, programok előkészítését és végrehajtását, az európai integrációval összefüggő kormányzati feladatok ellátását, és elvégezze a miniszterelnök — vagy megbízásából a Miniszterelnöki Hivatalt vezető miniszter — által esetenként meghatározott feladatokat. A főtisztviselő kormányzati érdekből a miniszterelnök döntése alapján beleegyezése nélkül is áthelyezhető a Kormány irányítása alatt álló törvényben meghatározott szervhez. A főtisztviselő köteles részt venni a főtisztviselői jogviszony ellátásához szükséges és erre szervezett továbbképzéseken. A főtisztviselő jogaira és kötelezettségeire, előmenetelére és illetményére a köztisztviselők jogállásáról szóló törvény és egyéb jogszabályok az irányadóak.

Source: https://magyarkozlony.hu/hivatalos-lapok/744c9fe6dd546b7b269bd63e1205eb02081de9aa/dokumentumok/f10fecf4a1b52e6a998d5c1de97ab2c03f8aae2f/letoltes